Idi gwara pay i enem a akow asan i Piyasta na Inda-bas na Anghil cha Hodjos,
kimowan si Jesus cha Bethany a naiyan-iyanan Lazarus a inpanpawil to.
Et iyansagana ira na mekan chiwan para cha panchejaw cha Jesus.
Si Martha i engitolod na kakanen cha,
tan si Lazarus i sa-kin ma ekipangan cha Jesus.
Tan si Mary,
ida thoy kagachowen litron palit a danen manbangdon nakigwan cha i nard a inso-jat tod sekin Jesus,
et piyonasan to na bowek to.
Et iyapnoy baliy na bangdo niwa dana.
Nem si Judas Iscariot a disipolon Jesus a menraidor alid si-katho,
kigwan to i
“Niyana nat iyaydaho ma dana say may-ap-ap i pilak cha iyangkebitheg?
Tep tedon dasos a denariiy balor to.”
Kigwan Judas iwan,
nat kagol na kaasi thod iyangkebitheg,
no diket mahibot.
Tep si-kathoy naengegchi na pilak iren Jesus,
et nakiyodangan to ira ma alos.
Et kigwan Jesus i “Iolay mo ngos Mary.
Ikamid to ma dana say osalen ton mengisagana na angel ko para cha kaybekak.
Gwariy iyangkebitheg na olay cha si-kayo,
nem nat chiyayak na olay cha si-kayo.”
Chakel i Hodjos a iyanki-ngel i gwares Jesus cha Bethany,
isonga kimowan ired man.
Nem nat si Jesus bengat i piyan chen si-nengen,
no diket piyan cha ngon si-nengen si Lazarus a inpanpawil Jesus.
Isonga,
sema aafo na papari,
niyemnem cha i bonoen cha ngos Lazarus
tep kagol cha si-katho,
chakel i Hodjos a iyaysi-jan ired ma aafo na papari et emati ired Jesus.